袁尚右座中王屯田出與可竹甚奇歸成古調
作者：錢時
朝代：宋

paragraphs: 郎星聚頭金地麓，十月夜堂春昱昱。
屯田博古到名畫，座上忽展牛腰束。
我生不識須菩提，薛鶴楊梅姑置之。
寒梢八幅奇更偉，上有巴中與可題。
蒼蛟滑走石詰曲，鐵鈎怒掃聯蛇腹。
欹風洒雨清逼人，恍疑身在篔簹谷。
十尋雙幹劍拔雄，筆力有盡意無窮。
冥冥上與風霆會，拭目變化洪陂龍。
長憶東坡一轉語，與可德人非畫史。
輪囷寫出歲寒心，政要諸公相料理。